བཞི་པ།དངོས་སུ་ལོ་གསར་དགའ་གཏོང་བྱེད་པ་སྟེ།དང་ཐོག་ལོ་གསར་ཚེས་གཅིག་གི་ཞོགས་པའི་ཆུ་ཕུད་ནི་ཧ་ཅང་བྱིན་རླབས་ཆེ་བར་བརྩི་བ་དང་།ཞོགས་པ་དེའི་ཆུའི་ནང་གསེར་ཉ་ཡོད་ཅེས་ཟེར་སྲོལ་ཡོད་པ་བཞིན།ཁྱིམ་གྱི་ཆུ་མས་ཞོགས་པ་སྔ་པོ་མལ་ལས་ལངས་ཏེ་ཆུ་ཕུད་ཨང་དང་པོ་དེ་ཐོབ་རྒྱུའི་བརྩོན་ལེན་བྱེད།དེའང་ཁྱིམ་ཚང་གི་ཆུ་མས་གཟབ་མཆོར་གང་ལེགས་སྤྲས་ཏེ།ཆུའི་ཁར་བསང་གཏོང་བ་དང་།ཁ་བཏགས་སྒྲོན་པ།ཕྱེ་མར་ཆང་ཕུད་བསྟོར་བ།ཁ་ཟས་འབུལ་བ་བཅས་ཆུ་ལྷ་གསོལ་བ་དང་ཆུ་ཕུད་ལེན་གྱི་ཡོད།དེང་དུས་གྲོང་ཁྱེར་ནང་རྒྱུག་ཆུ་དཀོན་པོ་ཡོད་ནའང་ཆུ་ཀ་ལའི་མདུན་དུ་ཆུ་ཕུད་ལེན་པའི་བྱེད་སྒོ་སྤེལ་སྲོལ་ཡོད།ཆུ་ཕུད་ལེན་པའི་དུས་ཚོད་ཐད་ལའང་བཤད་ཚུལ་མི་འདྲ་བ་ཡོད་དེ།འགའ་རེས་བྱ་སྐད་ཐེངས་དང་པོ་རྒྱག་དུས་ཆུ་ཕུད་ལེན་ཐུབ་ཚེ།རྟེན་འབྲེལ་བཟང་བར་བརྩི་བ་དང་།ཡང་འགའ་རེས་ཞོགས་པའི་ཉི་ཟེར་རི་རྩེར་ཤར་དུས་ཆུ་ཕུད་ལེན་ཐུབ་ན།རྟེན་འབྲེལ་བཟང་བར་བརྗོད་པ་ཡིན།དེ་བཞིན་ཞོགས་པ་དེར་ཁྱིམ་གྱི་སྒོ་ཁར་འབྲས་དཀར་སླེབས་ཚེ་འབྲས་དཀར་ལ་རྔན་པ་གྱ་ནོམ་པ་བསྟེར་དགོས།དེ་ནས་ནང་མི་རྒན་གཞོན་རྣམས་བཞུགས་གྲལ་ལ་རིམ་པ་བཞིན་འཁོད་རྗེས་གྲོ་སོ་ཕྱེ་མར་དང་།གྲོ་མ་འབྲས་སིལ།ཆང་ཕུད་སོགས་རིམ་པས་ཕུད་གཏོར་བྱེད་པ།དེ་ནས་གྲོ་ཐུག་དང་ཆང་སྐོལ་སོགས་ལོ་གསར་གྱི་དམིགས་བསལ་བཟའ་བཏུང་ལ་རོལ་བ།དེ་ནས་ཇོ་ཁང་ལ་ཆོས་མཇལ་ལ་འགྲོ་བ་དང་།གྲོང་པ་ཕན་ཚུན་ཕྱེ་མར་རྒྱུག་རེས་ཀྱི་རྟེན་འབྲེལ་ཞུ་སྲོལ་ཡོད།དེའི་ཉིན་རང་ཁྱིམ་དུ་བཟའ་འཐུང་རྒྱས་པོ་བྱས་ཏེ།སྡོད་པ་ལས་ཕན་ཚུན་མགྲོན་འབོད་བྱེད་སྲོལ་མེད།ཚེས་པ་གཉིས་ནས་བཟུང་གཉེན་ཉེ་མཛའ་གྲོགས་དང་།དགའ་ཉེ་བློ་དཀར།གྲོང་པ་ཕན་ཚུན་མགྲོན་འབོད་ཐུགས་སྤྲོ་གཏོང་བ།དེའི་རིང་མི་རྣམས་གླུ་ལེན་གར་འཁྲབ་བྱེད་པ།ཐག་འཐེན་འགྲན་བསྡུར་སྤེལ་བ།ཨ་ཅུག་རྒྱག་པ།ཤོ་རྩེད་རྩེ་བ་སོགས་དམངས་སྲོལ་རིག་རྩལ་བྱེད་སྒོ་སྣ་མང་ལ་རོལ་བ་དང་།སྤྱིར་ཚེས་པ་གསུམ་ཉིན་ཐོག་གསོལ་དང་རི་གསོལ་གཏོང་བའི་བྱེད་སྒོ་སྤེལ་བ།ཁང་པའི་ཐོག་ཁ་དང་།རི་མགོར་མཚོན་སྣ་ལྔའི་དར་ལྕོག་འཛུགས་ཤིང་།ཀི་བསྭོའི་སྒྲ་དང་ལྷན་དུ་ལྷ་གསོལ་གཟབ་རྒྱས་གཏོང་བ།བསང་མཆོད་ཀྱི་དུད་སྤྲིན་གྱིས་ནམ་མཁའི་ཁྱོན་བཀང་བར་བྱེད།